香入雲亭爲高子章賦
作者：杜去輕
朝代：宋

paragraphs: 山麓有庭存古意，不種凡花惟種桂。
苔封蘚剝迸鱗皴，雪勁霜頑聳蒼翠。
栽培豈解一日成，愛惜至今尤不易。
來人不必問典型，對此儼然前輩是。
樹前翁仲不可求，樹下子孫能幾世。
子孫立足滿庭除，前人於此見心事。
近年喬木幾家存，是中林壑何陰翳。
前人種樹愛讀書，種時已喻書中義。
後人讀書念前人，對樹類能歌蔽芾。
八月九日秋風高，金丹變化乘飄飄。
朝元顧祖歸寒殿，仙香直入干雲霄。
老兔癡蟾開鼻孔，奏徹虛皇應得寵。
虛皇錫賫萬瓊瑶，賞君愛護月中種。